අපනයන මගින් උපයා ගන්නා ලද මුදල් ශ්‍රී ලංකාවට ගෙන ඒමේදී ඉන් සියයට 25 ක් දේශීය විනිමයට හැරවීමේ නියෝගය ශ්‍රී ලංකා මහ බැංකුව මගින් සංශෝධනය කර තිබෙනවා.අදාළ නියෝගය පසුගිය මාර්තු 9 වනදා අතිවිශේෂ ගැසට් පත්‍රයක් මගින් ප්‍රකාශයට පත් කළේ මෙරට විනිමය සංචිත ඉහළ නැංවීමේ අරමුණින්.අදාළ අපනයන ආදායම්වලින් සියයට 10 ක් පමණක් දේශීය විනිමයට හැරවිය යුතු බවයි නව ගැසට් නිවේදනය මගින් දන්වා ඇත්තේ.මහ බැංකු අධිපතිවරයා විසින් මුදල් නීති පනත යටතේ එම අතිවිශේෂ ගැසට් නිවේදනය ඊයේ නිකුත් කරනු ලැබුවා.අදාළ විනිමය පරිවර්තන අපනයන ආදායම මෙරටට ලැබී දින 30 ක් ඇතුළත සිදුකළ යුතු බවයි එහි දැක්වෙන්නේ.ශ්‍රී ලංකා මහ බැංකුව නව පියවර ගෙන ඇත්තේ මෙරට විදේශ සංචිතය ඩොලර් බිලියන 4.1 දක්වා පහත වැටී තිබියදීයි.